Sunda orelstrigo

Sunda orelstrigo (Otus lempiji) estas malgranda specio de strigoj en la familio Strigedoj kaj genro Otus. Ĝi troviĝas en Sundaj Insuloj, Indonezio.

Taksonomio
Tiu ĉi taksono estas konsiderata subspecio de O. bakkamoena fare de kelkaj aŭtoroj.

Aspekto
Ĝi kreskas de 20 ĝis 25 cm kaj povas pezi de 100 ĝis 170 g. Ĝi estas makuleca per nigra koloro sur la supraj partoj kaj strieca ankaŭ per nigra sur la malsupraj partoj. Ĝi havas helan kolumon kaj malhelajn okulojn, kiuj distingas ĝin de la Ruĝa orelstrigo, de la Montara orelstrigo, de la Orienta orelstrigo kaj de la Rajaha orelstrigo.

Distribuado kaj habitato
Ili vivas en la Malaja Duoninsulo, Singapuro, Borneo, Sumatro kaj Javo. Ili povas troviĝi ĉefe en arbaroj kaj ĝardenoj, sed estas foje altiritaj al konstruaĵoj.

Konservado
La specio estis inkludita en la IUCN Ruĝa Listo de minacataj specioj kiel Malplej Zorgiga specio. Ĝi estas ofta tra sia teritori kie estu taŭga vivmedio.

Kutimaro

Manĝado
La dieto de la Sunda orelstrigo ĉefe konsistas el insektoj, same kiel el malgrandaj bestoj. Kelkaj ekzemploj de la predo, kiun ili ĉasas, estas ratoj, malgrandaj fiŝoj, lacertoj, griloj kaj larvoj de skaraboj. Tamen, ilia plej preferata predo estas ratoj.

Reproduktado
La Sunda orelstrigo kovras sian neston per plantfibroj. Ĝi demetas ĝis tri ovojn en arba kavaĵo de januaro ĝis aprilo kaj ilia reprodukta sezono foje povas esti plilongigita ĝis junio aŭ malfrua julio. 

La Sunda orelstrigo emas konduti agreseme kiam minacata de aliaj strigoj, montrante teritorian konduton. Ina Sunda orelstrigo reagas agreseme kiam sentas sin minacata, respondante voĉe por averti entrudiĝintojn kontraŭ interrompo kaj tenante ilin je distanco.

Voĉo
Ĝia krio estas hupada bojado inter pli longa periodo de silento. Sundaj orelstrigoj uzas siajn kriojn por marki sian teritorion kaj evoluis por havi voĉan individuecon por plibonigi sian teritorioproklamon. Ĉiu strigo havas siajn proprajn unikajn voĉajn karakterizaĵojn, kiel ekzemple ŝanĝiĝantajn frekvencojn, je kiuj ili produktas siajn kriojn/bruojn, kio donas al ili ĉiu unikan voĉon. Havi unikan voĉon/krion faciligas por strigo elstari el siaj konkurantoj kaj pli efike marki sian teritorion.

 Bildaro 

Referencoj


Yee, S. A., Puan, C. L., Chang, P. K., & Azhar, B. (2016). "Vocal Individuality of Sunda Scops-Owl ( Otus lempiji) in Peninsular Malaysia." Journal of Raptor Research, 50(4), 379–390. 
World Owl Trust: Sunda Scops Owl

 Eksteraj ligiloj 

Kategorio:Strigedoj
Kategorio:Birdoj de Indonezio